Deuotam nostri recommendacionem et affectuosam in Domino caritatem. Reuerendissime pater et amici karissimi. Literas vestras consultacioni nostre responsiuas grato fauore suscepimus, consiliumque vestrum de tectura cuprea ecclesie nostre facienda in Domino confidentes amplectimur prosequendum. Jnsuper de bona solucione auri alias mutuati et nunc ad opus inceptum nobis summe necessarii, vestris reuerenciis immensas graciarum referimus, acciones transmittentes dominacionibus vestris per manus honorabilis viri magistri Kanuti, ecclesie Vpsalensis canonici, recognitoriam vestram ad mandatum vestrum laceratam cum sufficienti quittancia super totali summa mutuj, videlicet centum nobelorum anglicorum pleni ponderis sub secretis nostris appositis jmpendentibus. Preterea scire placeat, quod post aduentum dicti magistri Kanuti scripsimus Henrico Styffue, opidano Wiborgensi, ut ad Abo veniret tractarus cum eo de negotio, super quo conquestum impetrauerat contra capitulum Vpsalense, qui arrepto itinere in via defunctus est sicque ab eius inpeticione dominus vos absoluit. Sed supersunt aliqui de illa cognacione, quos tamen eandem accionem continuaturos minime reputamus. Reurendissimam paternitatem vestram ac venerabile capitulum Vpsalensis ecclesie, amicos nostros karissimos, altissimus feliciter dirigat et conseruet. Scriptum Abo in crastino visitacionis beate Marie virginis, nostro sub secreto. Magnus eadem gracia et capitulum ecclecie Aboensis, amici vestri sinceri. Adress: Venerabili in Christo patri et domino domino Nicolao, Dei gracia archiepiscopo Vpsalensi, eiusque venerabili capitulo, amicis nostris sinceris d[etur] h[ec].